Jw ersamen vorsichtighen mannen heren borghermesteren vnde radmannen der stad Reuell, vnsen besundern guden vnde gunstigen vrunden, do wy borghermestere vnde radmanne der stad Abo na vnsem vruntliken grote myt vormogen alles gudes witlik, openbare betugende jn vnde mit desseme breue, dat vor vns ghewesen syn jn sittenden stole des rades desse beschedene mannes alse her Magnus Hurse vnde Andreas Witte, vnses rades medekumpane, vnde hebben vor vns bekant, dat se synt ghewesen myt Arnt van Herwerden, ok vnses rades mede kumpan seligher dechtnisse, vnde myt Hans Sudermanne ouer eynne rekenschopp vnde vruntlike vorlikynge dar entstän was tusschen Hans Schonenberge, seligher dechtnisse, ok vnses rades medekumpan vnde synen broder Godeke Schonenberch, juwen medeborgher seligher dechtnisse, also dat de vorghenande Godeke vruntliken vordroch vnde vorlikede sik myt Hans Schonenberge na ghelaten husvrouwen, gheheten Anna Schonenberge, vmme alle rekenschopp, handelynge vnde twistinge, de tuschen selighen Hans Schonenberge vnde synen broder Godeken vorgescreuen na doder hant entsta&#x0364;n was, also dat de vorberorde Godeke desser vorghescreuen Anne vnde eren kynderen rechter witliker schult schuldich bleff veer hundert mark swedersches pagimente, welke schulde vnde vorghescreuen samma geldes desse vorberorde Godeke vul vnde all to stunt desser vorberorden Annen vnde eren kynderen vnde vorplichtede sik desse vorbenomeden veer hundert mark to betalen bynnen den negesten to komenden veer jaren vnde wolde alle jar hundert mark aff leggen; vnde wen desse vorbenomede Godeke desser vorgescreuen Annen desse veer hundert mark to eynnen vullen ende vornoget hadde, so solde alle twedracht vnde schelinge tuschen eer vnde eme aff ghelecht wesen, war vmme, besundern guden vrundes, wy vruntliken juwe ersamicheyt biddende syn, dat gy willen behulplik vnde vorderlik wesen dessen breffwiser Hans Blomenow, vnseme medeborgher, dat eme sodane schult vnde gelt alse vorgeschreuet steyt vruntliken offte myt rechte ouergheantwerdet vnde ghehantrecket werde ane lange togeringe, welk wy in so danen ofte in grottern alle tijd gerne vorschulden willen, vnde wes eme van sodane vorghescreuen gelde ouergheantwerdet vnde ghehantrecket werdet, dar vor wille wy jn krafft desses breues gud wesen vor alle namanynge vnde tosprake, de jn jenighen tokomenden tiden scheen mochte. Des willet eyn gans seker to vorsicht vnde vnghetwiuelden louen to vns hebben, wante wy hijr myt vns dar vor gude nogafftige vorwarynge weten. Des to eynner tuchnisse der warheyt so hebbe wy vnser stad jnghesegel witliken an dessen breff laten hengen, de ghescreuen is jnt jar vnses Heren m c d° jn deme lxxij:ten, des dinxedages na sancti Laurencij dagh des hillighen mertelers.